Sisäasiainministeriö
Kirjaamo
hare@intermin.fi

Lausuntopyyntönne SM022:00/2012, 4.12.2012

TORNION KAUPUNGIN LAUSUNTO POLIISIN PALVELUVERKOSTON 
KEHITTÄMISESTÄ

Poliisin hallintorakenneuudistuksen, Pora III, valtakunnallinen hanketyöryhmä on pyytänyt lausuntoa niiltä kunnilta, joiden alueella poliisin palveluverkosto muuttuu. Työryhmä on laatinut luonnoksen poliisin toimipisteiden sijoittumisen kriteereiksi ja kriteerien mukaisesta palveluverkostosta. 

Taustaa	Pääministeri Jyrki Kataisen hallitusohjelman mukaan:

”Hallitus hyväksyy poliisin resursseista pidemmän aikavälin kokonaissuunnitelman. Poliisipalvelut turvataan koko maassa. Tavoitteena on vakiinnuttaa poliisien määrä vähintään nykyiselle tasolle koko vaalikaudeksi. Poliisin tulosohjausta ja voimavarojen kohdennusta linjataan ministeriön johdolla.”

Valtioneuvoston 4.4.2012 antamassa kehyspäätöksessä todetaan muun muassa:

Poliisin toiminnallisten tulosten pitäminen edelleen hyvällä tasolla edellyttää, että seuraavat rakenteelliset ja tietotekniset kehittämistoimet toteutetaan:

-	käynnistetään poliisin palveluverkkouudistus, jolla parannetaan poliisin toimintavarmuutta ja tilatehokkuutta karsimalla toimipisteiden määrää
-	toteutetaan vuosina 2014 - 2015 koko poliisihallintoa koskeva hallintorakenteen uudistus (Pora III), jolla vahvistetaan poliisiyksiköiden toimintakykyä niiden määrää vähentämällä ja tehtäväkenttää uudelleen arvioimalla. Uudistuksen tavoitteena on toiminnan tehokkuuden lisääminen ja organisaation yksinkertaistaminen

Edellä mainitulta pohjalta sisäministeriö asetti 12.4.2012 hankkeen poliisin hallintorakenteen kehittämiseksi (SM022:00/2012). Hankkeessa asetettu valtakunnallinen hankeryhmä luovutti esityksensä Pora III päälinjauksiksi 21.8.2012 (SM julkaisut 34/2012).

Sisäisen turvallisuuden ministeriryhmä on antanut 20.9.2012 linjaukset palveluverkoston kehittämisessä huomioon otettaviksi seikoiksi:

”Poliisitoimintaa tulee kokonaisuudessaan uudistaa siten, että paikallinen näkyvyys ja alueen tuntemus turvataan riittävän palveluverkoston avulla.
Palveluverkkouudistuksen säästötavoite on kokonaisuudessaan 5 miljoonaa euroa. Palveluverkkouudistus toteutetaan siten, että poliisin asiakaspalvelujen alueellinen kattavuus säilytetään. Erityisesti huolehditaan palveluiden turvaamisesta harva-alueilla. Säästötavoitteet saavutetaan ennen kaikkea toimitilatehokkuutta parantamalla.”

Tornion kaupunki esittää lausuntonaan seuraavaa:

Työryhmän luonnoksen mukaan Perä-Pohjolan ja Lapin poliisilaitokset yhdistetään ja yhdistetyn poliisilaitoksen pääpoliisiasema esitetään sijoitettavaksi Rovaniemelle. Perusteluina on mainittu Rovaniemen olevan väestömäärältään alueen suurin kaupunki ja se seikka, että Rovaniemellä sijaitsee tällä hetkellä henkilöstömäärältään toimialueen suurin pääpoliisiasema.

Pääpoliisiaseman sijainnin osalta Tornion kaupunki toteaa, että edellä mainitut perustelut Rovaniemen puolesta pitävät sinänsä paikkansa. Toisaalta, kun verrataan Tornion ja Kemin poliisilaitosten yhteenlaskettua henkilömäärää Rovaniemen poliisilaitoksen vastaavaan, ero on enää marginaalinen Rovaniemen eduksi. Rovaniemen valinta pääpoliisiasemaksi vahvistaa entisestään Rovaniemen asemaa hallinnon keskuspaikkana Lapissa. Hallintoalueen pääpaikkaa koskevat kysymykset kuuluisi käsitellä alueellistamisen koordinaatioryhmässä. Meri-Lappi muodostaa Lapin todellisen taloudellisen keskuksen, mikä seikka puoltaisi pääpoliisiaseman sijoittamista tälle alueelle ja tässä tapauksessa nimenomaan Tornioon, jossa se tällä hetkelläkin sijaitsee.

Tornion kaupunki pitää pääpoliisiaseman sijaintipaikkaa tärkeämpänä seikkana Tornion poliisiaseman säilymistä ja sen resurssien vahvistamista. Tornio-Haaparannan vuosittaiset rajanylitykset ovat yli 14 miljoonaa kertaa. Paljon julkisuutta saanut Kaakkois-Suomen rekkaliikenne on vain noin 40 % Tornio-Haaparannan vastaavasta liikenteestä. Rajan ylitse suuntautuva liikenne pitää sisällään myös runsaasti erityyppistä rikollista toimintaa, mikä aiheuttaa poliisille lisääntyviä tehtäviä. Tässä yhteydessä mainittakoon erityisesti huumausainerikollisuus ja rikollisten käyttämä kauttakulku- ja pakoreitti. Pohjoisilla teillä liikkuu runsaasti etsintäkuulutettuja henkilöitä, anastettuja ja laitonta tavaraa sekä laittomasti maassa oleskelevia henkilöitä. Yhteistyö tullin ja rajavartiolaitoksen kanssa on rakennettu pitkäjänteisesti ja toimintamuodot ovat vakiintuneet. Ruotsin poliisin kanssa on valmisteilla yhteispartiohanke Torniojokilaaksossa. Toteutuessaan se toisi uuden, tehokkaan instrumentin rikollisuuden torjuntaan. Jo tälläkin hetkellä Tornion poliisilaitos tekee kiinteää yhteistyötä Ruotsin poliisin kanssa. Tornion seudulle on ominaista kansainvälisyys ja sen mukanaan tuomat haasteet. Niihin vastaaminen vaatii oman poliisilaitoksen pysymistä Torniossa ja sen resurssien vahvistamista.

Elinkeinoelämän rakennemuutos näkyy Lapissa mm. kaivosteollisuuden voimakkaana kasvuna. Lapin kauppakamarin mukaan teollisuusinvestoinnit ovat kuluvan vuosikymmenen aikana noin 12 miljardia euroa, suuri osa tästä kohdistuu kaivos- ja energiateollisuuteen. Tämä aiheuttaa paineita liikenneinfrastruktuurin vahvistamiseksi. Raskaan liikenteen valvonnan merkitys korostuu Lapissa ja sen harva-alueilla lisääntyvien kaivoskuljetusten myötä. Rekkaliikenne tulee merkittävästi kasvamaan jo entisestään ruuhkaisella valtatie 4:llä. Liikkuva poliisi toimii nykyään pääasiassa keskustaajamien ulkopuolella, tuottaen samalla alueen sivukylille poliisipalveluja. Näin menetellen poliisin näkyvyyttä on pystytty lisäämään sekä parantamaan hälytysvalmiutta. Mikäli Liikkuva poliisi lakkautetaan itsenäisenä yksikkönä, tulee paikallispoliisin resursseja alueellamme vahvistaa, jotta kaikista tehtävistä suoriudutaan hyvin.

Matkailuelinkeino on Lapissa kasvanut jatkuvasti ja tulee yhä kasvamaan. Kuvaavaa tilanteelle on, että Peräpohjolan poliisilaitoksen tunturialueella voi vilkkaimmalla turistikaudella olla jopa 80 000 matkailijaa, mutta poliisipalvelut on mitoitettu vain 14 000 paikallisen ihmisen tarpeisiin. Matkailun lieveilmiöitä erityisesti suurissa matkailukeskuksissa ovat talousrikollisuus, laittoman maahantulon järjestäminen ja ihmiskauppa. Poliisin palveluverkostoa kehitettäessä on huolehdittava riittävistä resursseista myös matkailun asettamat vaatimukset huomioon ottaen. 

Sisäisen turvallisuuden ministeriryhmän linjauksen mukaisesti on erityisesti huolehdittava palveluiden turvaamisesta harva-alueilla. Poliisitoiminnan uudistuksen tulee tapahtua siten, että paikallinen näkyvyys ja alueen tuntemus turvataan riittävän palveluverkoston avulla. Siksi onkin tärkeää, että työryhmän luonnoksen mukaisesti kaikki siinä mainitut Lapin poliisiasemat säilyvät ja niiden resurssit pidetään riittävinä. Muuten uudistusta ei voida toteuttaa linjauksen mukaisesti. 

Mikäli tulevan, Peräpohjolan ja Lapin poliisilaitoksista muodostuvan yhteisen poliisilaitoksen pääpoliisiaseman sijoituspaikaksi valitaan Rovaniemi, Tornion kaupunki esittää tulevan poliisipäällikön toimivan osan aikaa, esimerkiksi kaksi päivää viikossa, Torniossa. Tämä menettely edistäisi laajan Lapin alueen tasapuolista kehittämistä ja johtamista poliisihallinnon osalta. Samalla poliisilaitosten yhdistyminen ja integroituminen sujuisi jouhevammin, ylimmän johdon näyttäessä omalta osaltaan esimerkkiä sitoutumisesta yhteiseen hankkeeseen.

TORNION KAUPUNKI

Kaupunginjohtaja	Raimo Ronkainen

dnro 978/2012